  Туспуктэм: Руслан Нуриахметов Наталия Сильвестрова Удмуртиын «Пельняньлэн дунневыл нуналэз» фестиваль (0+) улсын элькунлэн историез сярысь «Брейншейкер. Дружно по стопам народов Удмуртии» визьбур онлайн-шудон (16+) ортчоз. Озьы ик мылкыд карисьёслы улосвылысь дано интыосъя «Удмуртиысь синпель» квестэ (6+) пыриськыны ӵекто. Со сярысь Удмуртиысь тӧролэн но кивалтэтлэн пресс-службазы ивортӥз. Визьбур шудон Ижкарын 29-30 толшоре но 5-тӥ тулыспалэ радъяськоз. Ужрадын вордскем шаерзылэсь историзэ, калыкъёслэсь сям-йылолъёссэс, удмурт кылэз тодэмзэс эскерозы. Шудонэ муниципал кылдытэтъёсысь, школаосысь, вылӥ но шоръёзо ӧнер дышетсконниосысь командаос пыриськыны быгато. Со понна командаез daur.100@yandex.ru электрон почта пыр 4-тӥ тулыспалозь гожтыны кулэ. Командаын 14 ареслэсь бадӟымгес 3-6 адями луыны кулэ. «Удмуртиысь синпель» квестын пыриськисьёслы элькунлэн мутус вылысьтыз тужгес но усто дано интыез быръёно но синпель ӵектоно, кудзэ со интыысь нуыны луоз. Сое туспуктэм кароно но соин «ВКонтакте» мерлыко вотэсысь бамады пост поттоно. Квестэ оген но, командаен но пыриськыны луэ. Со понна гожтӥськон пыр ортчоно. Дано интые вуылэм бере постэз 5-тӥ тулыспалозь поттыны кулэ. Одно ик #СувенирПроУдмуртию #Пельменьфест хештегъёс кутоно, @proudm бамез пусъёно но постэз огинлы келяно. Вормисьёсты 10-тӥ тулыспалэ данъялозы, соосты ӟеч кузьымъёс сётозы. Озьы ик школаын дышетскисьёс понна «Я – экскурсовод!» (6+) нимысьтыз ужрад радъяськоз. 7-18 аресъем пиналъёс пыриськыны быгато. Соослы асьсэос выль маршрут малпаны кулэ. Ужъёсты чӧлсконпусъя 5-тӥ тулыспалозь келяно. Витез тужгес но усто экскурсоводъёс быгатонлыкъёссэс 10-тӥ тулыспалэ возьматыны быгатозы, соослы ӟеч синпельёс сётозы. Вань ужрадъёс сярысь пыр-почгес чӧлсконпусъя тодыны луоз. Тодэ вайытом, туэ «Пельняньлэн дунневыл нуналэз» фестиваль (0+) 5-10 тулыспалэ ортчоз. Со улсын семьяослы «Мынам семьяе – мынам узырлыке» фотоконкурс (0+) мынэ ни, 10-тӥ тулыспалэ PelmenRun тол бызьылон (0+) но тол чорыганъя «Шудо визнан» чемпионат (0+), видеороликъёсъя «Кибашлы усточиос» (0+) но муниципал кылдытэтъёс куспын «Азьлозэ малпаса» (0+) вожвылъяськонъёс, Пельнянь кубок понна КВН шудон (6+), ӵужонболъя ӵошатсконъёс радъяськоз. Тегъёс: шудонъёс шаертодон Пельняньлэндунневылнуналэз Удмуртия  